## Όροι Παροχής Υπηρεσιών του Google Chrome

Οι παρόντες Όροι Παροχής Υπηρεσιών ισχύουν για την έκδοση εκτελέσιμου κώδικα του Google Chrome. Ο πηγαίος κώδικας του Google Chrome διατίθεται δωρεάν μέσω των συμφωνητικών άδειας χρήσης λογισμικού ανοικτού κώδικα στη διεύθυνση chrome://credits.

1. Η σχέση σας με την Google

1.1 Η εκ μέρους σας χρήση προϊόντων, λογισμικού, υπηρεσιών και ιστότοπων (το σύνολο των οποίων στο παρόν έγγραφο θα αναφέρεται στο εξής ως "Υπηρεσίες" και στις οποίες δεν περιλαμβάνονται τυχόν υπηρεσίες που σας παρέχονται από την Google υπό τους όρους διαφορετικού έγγραφου συμφωνητικού) της Google υπόκειται σε όρους και προϋποθέσεις που διέπουν τη νομικά δεσμευτική συμφωνία ανάμεσα σε εσάς και την Google. Ως "Google" νοείται η εταιρεία Google Inc., τα κεντρικά γραφεία της οποίας έχουν έδρα επί της οδού Amphitheatre Parkway 1600, Mountain View, CA 94043, Ηνωμένες Πολιτείες. Στο παρόν έγγραφο αναλύεται η δομή του παρόντος συμφωνητικού και διατυπώνονται ορισμένοι από τους όρους του εν λόγω συμφωνητικού.

1.2 Εκτός εάν έχει συμφωνηθεί διαφορετικά γραπτώς με την Google, η συμφωνία σας με την Google περιλαμβάνει, σε κάθε περίπτωση, τουλάχιστον τους όρους και τις προϋποθέσεις που καθορίζονται στο παρόν. Οι όροι και οι προϋποθέσεις θα αναφέρονται στο εξής ως "Γενικοί όροι". Οι άδειες χρήσης λογισμικού ανοιχτού κώδικα για τον πηγαίο κώδικα του Google Chrome καθιστούν ξεχωριστά έγγραφα συμφωνητικά. Μόνο εάν οι άδειες χρήσης λογισμικού ανοιχτού κώδικα υπερισχύουν ρητώς των παρόντων Γενικών όρων, οι άδειες χρήσης λογισμικού ανοιχτού κώδικα θα διέπουν τη συμφωνία σας με την Google όσον αφορά τη χρήση του Google Chrome ή συγκεκριμένων επιμέρους στοιχείων που περιλαμβάνονται στο Google Chrome.

1.3 Η συμφωνία σας με την Google θα περιλαμβάνει επίσης τους όρους που ορίζονται στους Πρόσθετους Όρους Παροχής Υπηρεσιών του Google Chrome και τους όρους τυχόν Νομικών ειδοποιήσεων που ισχύουν για τις Υπηρεσίες, επιπροσθέτως των Γενικών Όρων. Όλοι οι εν λόγω όροι αναφέρονται στο εξής ως "Πρόσθετοι Όροι". Σε περιπτώσεις κατά τις οποίες Πρόσθετοι Όροι διέπουν τη χρήση μιας Υπηρεσίας, μπορείτε να προβείτε στην ανάγνωσή τους είτε εντός της Υπηρεσίας είτε μέσω της χρήσης της Υπηρεσίας.

1.4 Οι Γενικοί και οι Πρόσθετοι Όροι στο σύνολό τους αποτελούν νομικά δεσμευτική συμφωνία ανάμεσα σε εσάς και την Google και αφορούν στην εκ μέρους σας χρήση της Υπηρεσίας. Η προσεκτική ανάγνωσή τους θεωρείται απαραίτητη. Η παρούσα νομικά δεσμευτική συμφωνία, στο σύνολό της, αναφέρεται στο εξής ως "Όροι".

1.5 Σε περίπτωση ασυνέπειας μεταξύ των διατάξεων των Πρόσθετων όρων και των Γενικών όρων, κατισχύουν οι Πρόσθετοι όροι που αφορούν στην Υπηρεσία.

2. Αποδοχή των όρων

2.1 Απαραίτητη προϋπόθεση για τη χρήση των Υπηρεσιών είναι η πρότερη αποδοχή των Όρων. Η χρήση των Υπηρεσιών δεν είναι δυνατή χωρίς την αποδοχή των Όρων.

2.2 Η αποδοχή των Όρων πραγματοποιείται:

(Α) με κλικ για αποδοχή ή συμφωνία με τους Όρους, όπου αυτή η επιλογή παρέχεται από την Google στη διεπαφή χρήστη και αφορά στην εκάστοτε Υπηρεσία, ή

(B) με την καθαυτού χρήση των Υπηρεσιών. Σε αυτήν την περίπτωση, αποδέχεστε και συμφωνείτε ότι η Google εκλαμβάνει εφεξής την εκ μέρους σας χρήση των Υπηρεσιών ως αποδοχή των Όρων.

3. Η γλώσσα των Όρων

3.1 Όπου η Google σάς παρέχει μετάφραση των Όρων από την αγγλική γλώσσα, σε αυτήν την περίπτωση συμφωνείτε ότι η μετάφραση σάς παρέχεται μόνο για λόγους εξυπηρέτησης και ότι η δική σας σχέση με την Google διέπεται από τους Όρους στην αγγλική γλώσσα.

3.2 Σε περίπτωση τυχόν ασυνέπειας μεταξύ του περιεχομένου στο κείμενο των Όρων στην αγγλική γλώσσα και του κειμένου της μετάφρασης, κατισχύει το κείμενο στην αγγλική γλώσσα.

4. Παροχή των Υπηρεσιών από την Google

4.1 Η Google διαθέτει θυγατρικές και συγγενείς εταιρείες σε όλο τον κόσμο ("Θυγατρικές και Συγγενείς εταιρείες"). Σε ορισμένες περιπτώσεις, οι Υπηρεσίες παρέχονται σε εσάς από τις εν λόγω εταιρείες εκ μέρους της Google. Αποδέχεστε και συμφωνείτε ότι οι Θυγατρικές και Συγγενείς εταιρείες διαθέτουν το δικαίωμα παροχής των Υπηρεσιών σε εσάς.

4.2 Η Google υιοθετεί την πρακτική της συνεχούς καινοτομίας προκειμένου να παρέχει στους χρήστες της τη βέλτιστη δυνατή εμπειρία. Αποδέχεστε και συμφωνείτε ότι η μορφή και η φύση των Υπηρεσιών, οι οποίες σας παρέχονται από την Google, ενδέχεται να αλλάζουν περιοδικά χωρίς πρότερη ειδοποίηση.

4.3 Αποδέχεστε και συμφωνείτε ότι, στο πλαίσιο της συνεχούς καινοτομίας, η Google έχει το δικαίωμα, κατά την κρίση της, να τερματίσει (προσωρινά ή μόνιμα) την παροχή των Υπηρεσιών (ή άλλων δυνατοτήτων που παρέχονται από τις Υπηρεσίες) που προσφέρει σε εσάς ή σε χρήστες γενικά χωρίς πρότερη ειδοποίηση. Έχετε το δικαίωμα να διακόψετε τη χρήση των Υπηρεσιών ανά πάσα στιγμή. Δεν τίθεται ζήτημα ειδικής γνωστοποίησης της Google για τη διακοπή χρήσης των Υπηρεσιών.

4.4 Αποδέχεστε και συμφωνείτε ότι, σε περίπτωση άρσης της πρόσβασης στο λογαριασμό σας από την Google, ενδεχομένως να σάς απαγορευτεί η πρόσβαση στις Υπηρεσίες, στα στοιχεία του λογαριασμού σας ή στα όποια αρχεία ή άλλο περιεχόμενο περιλαμβάνεται σε αυτόν.

5. Η εκ μέρους σας χρήση των Υπηρεσιών

5.1 Συμφωνείτε ότι η χρήση των Υπηρεσιών πραγματοποιείται αποκλειστικά για τους σκοπούς που επιτρέπονται από (α) τους Όρους και (β) την ισχύουσα νομοθεσία, κανονισμό ή γενικά παραδεδεγμένες πρακτικές ή οδηγίες στις σχετικές δωσιδικίες (συμπεριλαμβανομένων των νόμων που αφορούν στην εξαγωγή των δεδομένων ή του λογισμικού προς και από τις Ηνωμένες Πολιτείες ή άλλες χώρες).

5.2 Συμφωνείτε ότι δεν θα εμπλακείτε σε οποιαδήποτε δραστηριότητα που κωλύει ή διακόπτει την παροχή των Υπηρεσιών (ή την ομαλή λειτουργία των διακομιστών ή των δικτύων που συνδέονται με τις Υπηρεσίες).

5.3 Συμφωνείτε να μην προβαίνετε σε αναπαραγωγή, δημιουργία αντιτύπων, αντιγραφή, πώληση, εμπόριο ή μεταπώληση των Υπηρεσιών για κανένα σκοπό, εκτός εάν διαθέτετε ειδική άδεια για τέτοιου είδους πρακτικές βάσει ειδικού συμφωνητικού με την Google.

5.4 Συμφωνείτε ότι είστε αποκλειστικά υπεύθυνοι (και ότι η Google δεν φέρει καμία ευθύνη έναντι σε εσάς ή κάποιο τρίτο μέρος) για την όποια παραβίαση των υποχρεώσεών σας βάσει των Όρων, καθώς και για τις συνέπειες που απορρέουν από μια τέτοια παραβίαση (συμπεριλαμβανομένης της όποιας απώλειας ή ζημίας την οποία ενδέχεται να υποστεί η Google).

6. Απόρρητο και προσωπικά στοιχεία

6.1 Για πληροφορίες σχετικά με τις πρακτικές προστασίας δεδομένων της Google, διαβάστε την πολιτική απορρήτου της Google στη διεύθυνση http://www.google.com/privacy.html και στη διεύθυνση http://www.google.com/chrome/intl/el/privacy.html. Στην πολιτική αυτή περιγράφεται ο τρόπος με τον οποίο η Google επεξεργάζεται τα προσωπικά σας δεδομένα και προστατεύει το απόρρητό σας κατά τη χρήση των Υπηρεσιών.

6.2 Συμφωνείτε ότι κατά τη χρήση των δεδομένων θα συμμορφώνεστε με τις πολιτικές απορρήτου της Google.

7. Το περιεχόμενο εντός των Υπηρεσιών

7.1 Αποδέχεστε ότι η πρόσβαση σε όλες τις πληροφορίες (όπως αρχεία δεδομένων, γραπτά κείμενα, λογισμικό υπολογιστών, μουσική, αρχεία ήχου ή άλλες μορφές ήχου, φωτογραφίες, βίντεο ή άλλες εικόνες) που σας παρέχεται από την Υπηρεσία (ή από την εκ μέρους σας χρήση της Υπηρεσίας) αποτελεί αποκλειστική ευθύνη του ατόμου που δημιούργησε το εν λόγω περιεχόμενο. Όλες οι συναφείς πληροφορίες αναφέρονται στο εξής ως «Περιεχόμενο».

7.2 Οφείλετε να γνωρίζετε ότι το Περιεχόμενο που παρουσιάζεται στο πλαίσιο των Υπηρεσιών, συμπεριλαμβανομένων, ενδεικτικά, των διαφημίσεων που περιλαμβάνονται στις Υπηρεσίες και στο Περιεχόμενο των χορηγών εντός των Υπηρεσιών, είναι δυνατό να προστατεύεται από τα δικαιώματα πνευματικής ιδιοκτησίας που ανήκουν στους χορηγούς ή διαφημιζόμενους οι οποίοι παρέχουν το εν λόγω Περιεχόμενο στην Google (είτε από άλλα άτομα ή εταιρείες εκ μέρους αυτών). Δεν έχετε το δικαίωμα να προβείτε σε τροποποίηση, ενοικίαση, εκμίσθωση, δανεισμό, πώληση ή δημιουργία παράγωγων έργων που βασίζονται σε αυτό το Περιεχόμενο (ολόκληρο ή εν μέρει), εκτός εάν διαθέτετε ειδική εξουσιοδότηση από την Google ή τους κατόχους του εν λόγω Περιεχομένου που σας επιτρέπει τέτοιου είδους πρακτικές βάσει ειδικού συμφωνητικού.

7.3 Η Google διατηρεί το δικαίωμα (αλλά δεν έχει καμία υποχρέωση) να προβαίνει σε προκαταρκτικό έλεγχο, αναθεώρηση, επισήμανση, φιλτράρισμα, τροποποίηση, απόρριψη ή κατάργηση μέρους ή συνόλου του Περιεχομένου από οποιαδήποτε Υπηρεσία. Για ορισμένες εκ των Υπηρεσιών, η Google μπορεί να παρέχει εργαλεία για το φιλτράρισμα σεξουαλικού περιεχομένου. Στα εν λόγω εργαλεία περιλαμβάνονται οι ρυθμίσεις προτιμήσεων SafeSearch (ανατρέξτε στη διεύθυνση https://support.google.com/websearch/answer/510). Επιπλέον, στο εμπόριο κυκλοφορούν υπηρεσίες και προγράμματα λογισμικού για τον περιορισμό της πρόσβασης σε υλικό που θεωρείται ανάρμοστο.

7.4 Αποδέχεστε ότι με τη χρήση των Υπηρεσιών, ενδέχεται να εκτεθείτε σε Περιεχόμενο που ενδεχομένως θεωρήσετε προσβλητικό, άσεμνο ή ανάρμοστο και ότι, σε αυτήν την περίπτωση, χρησιμοποιείτε τις Υπηρεσίες με δική σας ευθύνη.

7.5 Συμφωνείτε ότι ευθύνεστε αποκλειστικά (και ότι η Google δεν φέρει καμία ευθύνη έναντι σε εσάς ή κάποιο τρίτο μέρος) για το Περιεχόμενο που δημιουργείτε, μεταβιβάζετε ή προβάλετε κατά τη χρήση της Υπηρεσίας καθώς και για τις συνέπειες των πράξεών σας (συμπεριλαμβανομένης της όποιας απώλειας ή ζημίας την οποία ενδέχεται να υποστεί η Google) ως αποτέλεσμα τέτοιων πρακτικών.

8. Δικαιώματα αποκλειστικής εκμετάλλευσης

8.1 Αποδέχεστε και συμφωνείτε ότι η Google (ή οι δικαιοπάροχοι αυτής) διατηρούν κάθε δικαίωμα, τίτλο και όφελος επί των Υπηρεσιών, συμπεριλαμβανομένων τυχόν δικαιωμάτων πνευματικής ιδιοκτησίας που υφίστανται στις Υπηρεσίες (είτε πρόκειται για κατοχυρωμένα δικαιώματα είτε όχι, και ανεξάρτητα από το σημείο του πλανήτη στο οποίο μπορεί να ισχύουν τα εν λόγω δικαιώματα).

8.2 Καμία διάταξη των Όρων δεν σας παρέχει το δικαίωμα χρήσης εμπορικού ονόματος, εμπορικού σήματος, σήματος υπηρεσιών, λογότυπου, ονόματος τομέων και άλλων διακριτικών χαρακτηριστικών εμπορικής επωνυμίας της Google, με εξαίρεση την ύπαρξη σχετικού έγγραφου συμφωνητικού με την Google που να νομιμοποιεί τέτοιου είδους χρήση.

8.3 Εάν σας εκχωρήθηκε ρητό δικαίωμα για τη χρήση των εν λόγω δυνατοτήτων επωνυμίας σε ξεχωριστό έγγραφο συμφωνητικό με την Google, σε αυτήν την περίπτωση συμφωνείτε ότι η εκ μέρους σας χρήση αυτών των δυνατοτήτων συμμορφώνεται με το συμφωνητικό που τις διέπει, τις όποιες ισχύουσες διατάξεις των Όρων, καθώς και τις οδηγίες χρήσης δυνατοτήτων επωνυμίας της Google όπως αυτές ενημερώνονται κατά καιρούς. Οι εν λόγω οδηγίες διατίθενται ηλεκτρονικά στη διεύθυνση http://www.google.gr/permissions/guidelines.html (ή άλλη διεύθυνση URL την οποία κατά καιρούς ενδέχεται να παρέχει η Google για το σκοπό αυτό).

8.4 Η Google αποδέχεται και συμφωνεί ότι δεν εξασφαλίζει κανένα δικαίωμα, τίτλο και όφελος επί του Περιεχομένου που υποβάλλετε, αποστέλλετε, μεταβιβάζετε ή προβάλλετε στις Υπηρεσίες ή μέσω αυτών, βάσει των Όρων του παρόντος, συμπεριλαμβανομένων των όποιων δικαιωμάτων πνευματικής ιδιοκτησίας που υφίστανται στο Περιεχόμενο (είτε πρόκειται για κατοχυρωμένα δικαιώματα είτε όχι, και ανεξάρτητα από το σημείο του πλανήτη στο οποίο μπορεί να ισχύουν τα εν λόγω δικαιώματα). Συμφωνείτε ότι είστε υπεύθυνοι για την προστασία και την επιβολή των εν λόγω δικαιωμάτων και ότι η Google δεν φέρει καμία ευθύνη για την προστασία και την επιβολή των δικαιωμάτων εκ μέρους σας, εκτός εάν υπάρχει έγγραφο συμφωνητικό με την Google για το αντίθετο.

8.5 Συμφωνείτε ότι δεν θα προβείτε στην κατάργηση, απόκρυψη ή τροποποίηση της σημείωσης περί δικαιωμάτων αποκλειστικής εκμετάλλευσης (συμπεριλαμβανομένων των σημειώσεων περί πνευματικών δικαιωμάτων και εμπορικού σήματος) που πιθανόν συνοδεύουν ή περιλαμβάνονται στις Υπηρεσίες.

8.6 Συμφωνείτε ότι, κατά τη χρήση των Υπηρεσιών δεν θα χρησιμοποιείτε κανένα εμπορικό σήμα, σήμα υπηρεσίας, εμπορικό όνομα, λογότυπο οποιασδήποτε εταιρείας ή οργανισμού με τρόπο που είναι πιθανό ή αποσκοπεί στην πρόκληση σύγχυσης στον κάτοχο ή στον πιστοποιημένο χρήση των εν λόγω σημάτων, ονομάτων ή λογότυπων, με εξαίρεση την ύπαρξη ρητού δικαιώματος σε έγγραφη μορφή που σας παρέχεται από την Google για τέτοιου είδους πρακτικές.

9. Άδεια χρήσης από την Google

9.1 Η Google σάς παρέχει προσωπική, μη αποκλειστική άδεια παγκόσμιου επιπέδου, άνευ υποχρέωσης καταβολής πνευματικών δικαιωμάτων για τη χρήση του λογισμικού που σας παρέχεται από την Google στο πλαίσιο των Υπηρεσιών που σας προσφέρει (και στο εξής αναφέρεται ως «Λογισμικό»). Η εν λόγω άδεια έχει αποκλειστικό σκοπό την παροχή της δυνατότητας για χρήση και απόλαυση των πλεονεκτημάτων των Υπηρεσιών όπως παρέχονται από την Google και με τρόπο που επιτρέπονται από τους Όρους.

9.2 Υπό την επιφύλαξη της ενότητας 1.2, απαγορεύεται να προβείτε στην αντιγραφή, τροποποίηση, δημιουργία παράγωγου έργου, αποσυμπίληση (reverse engineering), ανακατασκευή πηγαίου κώδικα (decompilation) ή άλλη απόπειρα εξαγωγής του πηγαίου κώδικα του Λογισμικού ή τμήματος αυτού (ή να παραχωρήσετε τέτοιο δικαίωμα σε τρίτον), με εξαίρεση την ύπαρξη ρητής ή νόμιμης άδειας ή ειδικής έγγραφης οδηγίας από την Google για τέτοιου είδους πρακτικές.

9.3 Υπό την επιφύλαξη της ενότητας 1.2, δεν επιτρέπεται η εκχώρηση των δικαιωμάτων σας όσον αφορά στη χρήση του Λογισμικού σε τρίτο (ή η παραχώρηση δευτερεύουσας άδειας χρήσης), η εκχώρηση δικαιώματος για παρακράτηση κυριότητας επί των δικαιωμάτων σας στη χρήση του Λογισμικού ή άλλου είδους μεταβιβάσεις των όποιων δικαιωμάτων σας στη χρήση του Λογισμικού, εκτός εάν σάς παρέχεται ειδική έγγραφη άδεια από την Google.

10. Άδεια χρήσης περιεχομένου εκ μέρους σας

10.1 Διατηρείτε τα πνευματικά δικαιώματα και τα λοιπά δικαιώματα που ήδη κατέχετε επί του Περιεχομένου που υποβάλλετε, αποστέλλετε ή προβάλλετε στις Υπηρεσίες ή μέσω αυτών.

11. Ενημερώσεις λογισμικού

11.1 Το Λογισμικό που χρησιμοποιείτε μπορεί, περιοδικά, να προβαίνει αυτόματα σε λήψη και εγκατάσταση των ενημερώσεων από την Google. Αυτές οι ενημερώσεις έχουν σχεδιαστεί προκειμένου να βελτιώνουν, να ενισχύουν και να αναπτύσσουν περαιτέρω τις Υπηρεσίες και έχουν τη μορφή επιδιορθώσεων σφαλμάτων, προηγμένων λειτουργιών, νέων μονάδων λογισμικού και νέων εκδόσεων. Συμφωνείτε να λαμβάνετε αυτές τις ενημερώσεις (και επιτρέπετε στην Google τη διανομή τους σε εσάς) στο πλαίσιο χρήσης των Υπηρεσιών.

12. Λήξη της σχέσης σας με την Google

12.1 Η ισχύς των Όρων διατηρείται έως τον τερματισμό τους είτε από εσάς είτε από την Google όπως ορίζεται παρακάτω.

12.2 Η Google διατηρεί το δικαίωμα τερματισμού της νομικά δεσμευτικής συμφωνίας μαζί σας ανά πάσα στιγμή εάν:

(A) έχετε παραβεί την όποια διάταξη των Όρων (ή ενεργήσατε με τρόπο που υποδεικνύει σαφώς την απουσία πρόθεσης ή αδυναμία συμμόρφωσης με τις διατάξεις των Όρων), ή

(B) σας επιβλήθηκε δια νόμου από την Google (παραδείγματος χάριν, σε περιπτώσεις όπου η παροχή της Υπηρεσίας σε εσάς είναι ή καθίσταται παράνομη), ή

(Γ) ο συνεργάτης της Google μαζί με τον οποίο παρέχεται η Υπηρεσία σε εσάς έχει τερματίσει τη σχέση του με την Google ή διέκοψε την προσφορά της Υπηρεσίας σε εσάς, ή

(Δ) η Google παύει την παροχή της Υπηρεσίας σε χρήστες της χώρας διαμονής σας ή στη χώρα από την οποία πραγματοποιείτε τη χρήση της υπηρεσίας, ή

(E) κατά τη γνώμη της Google, η παροχή της Υπηρεσίας της σε εσάς δεν είναι πλέον εμπορικά βιώσιμη.

12.3 Κανένας όρος της παρούσας Ενότητας δεν επηρεάζει το δικαίωμα της Google σχετικά με την παροχή των Υπηρεσιών σύμφωνα με τις διατάξεις της Ενότητας 4 των παρόντων Όρων.

12.4 Όταν παρέλθει η ισχύς των παρόντων Όρων, όλα τα νόμιμα δικαιώματα, υποχρεώσεις και ευθύνες από τα οποία ωφεληθήκατε τόσο εσείς όσο και η Google και τα οποία καθόριζαν την εν λόγω σχέση (ή που προέκυψαν στο διάστημα κατά το οποίο οι Όροι βρίσκονταν σε ισχύ) ή δηλώνεται ότι συνεχίζονται επ’ αόριστο, δεν επηρεάζονται από την εν λόγω διακοπή και η ισχύς των διατάξεων της παραγράφου 19.7 συνεχίζει να εφαρμόζεται σε αυτά τα δικαιώματα, υποχρεώσεις και ευθύνες επ’ αόριστο.

13. ΕΞΑΙΡΕΣΗ ΕΓΓΥΗΣΕΩΝ

13.1 ΚΑΝΕΝΑΣ ΟΡΟΣ ΤΟΥ ΠΑΡΟΝΤΟΣ, ΣΥΜΠΕΡΙΛΑΜΒΑΝΟΜΕΝΩΝ ΤΩΝ ΠΑΡΑΓΡΑΦΩΝ 13 ΚΑΙ 14, ΔΕΝ ΕΞΑΙΡΕΙ Ή ΠΕΡΙΟΡΙΖΕΙ ΤΗΝ ΕΓΓΥΗΣΗ Ή ΤΗΝ ΕΥΘΥΝΗ ΤΗΣ GOOGLE ΓΙΑ ΑΠΩΛΕΙΕΣ ΠΟΥ ΔΕΝ ΜΠΟΡΟΥΝ ΝΑ ΕΞΑΙΡΕΘΟΥΝ Ή ΠΕΡΙΟΡΙΣΤΟΥΝ ΒΑΣΕΙ ΤΟΥ ΙΣΧΥΟΝΤΟΣ ΝΟΜΟΥ. ΟΡΙΣΜΕΝΕΣ ΔΩΣΙΔΙΚΙΕΣ ΔΕΝ ΕΠΙΤΡΕΠΟΥΝ ΤΟΝ ΑΠΟΚΛΕΙΣΜΟ ΟΡΙΣΜΕΝΩΝ ΕΓΓΥΗΣΕΩΝ Ή ΠΡΟΫΠΟΘΕΣΕΩΝ Ή ΤΟΝ ΠΕΡΙΟΡΙΣΜΟ Ή ΤΗΝ ΕΞΑΙΡΕΣΗ ΕΥΘΥΝΗΣ ΓΙΑ ΑΠΩΛΕΙΑ Ή ΠΡΟΚΛΗΣΗ ΖΗΜΙΑΣ ΠΟΥ ΟΦΕΙΛΕΤΑΙ ΣΕ ΑΜΕΛΕΙΑ, ΑΘΕΤΗΣΗ ΣΥΜΒΑΣΗΣ Ή ΑΘΕΤΗΣΗ ΤΩΝ ΣΙΩΠΗΡΩΝ ΟΡΩΝ Ή ΘΕΤΙΚΗ Ή ΑΠΟΘΕΤΙΚΗ ΖΗΜΙΑ, ΕΥΛΟΓΗ ΑΠΟΖΗΜΙΩΣΗ Ή ΔΙΑΦΥΓΟΝ ΚΕΡΔΟΣ. ΩΣ ΕΚ ΤΟΥΤΟΥ, ΜΟΝΟ ΟΙ ΠΕΡΙΟΡΙΣΜΟΙ ΠΟΥ ΕΙΝΑΙ ΝΟΜΙΜΟΙ ΓΙΑ ΤΙΣ ΔΙΚΕΣ ΣΑΣ ΠΕΡΙΟΧΕΣ ΔΙΚΑΙΟΔΟΣΙΑΣ ΙΣΧΥΟΥΝ ΓΙΑ ΕΣΑΣ ΚΑΙ Η ΕΥΘΥΝΗ ΜΑΣ ΠΕΡΙΟΡΙΖΕΤΑΙ ΣΤΟ ΜΕΓΙΣΤΟ ΒΑΘΜΟ ΠΟΥ ΕΠΙΤΡΕΠΕΙ Η ΝΟΜΟΘΕΣΙΑ.

13.2 ΑΠΟΔΕΧΕΣΤΕ ΚΑΙ ΣΥΜΦΩΝΕΙΤΕ ΡΗΤΑ ΟΤΙ Η ΧΡΗΣΗ ΤΩΝ ΥΠΗΡΕΣΙΩΝ ΓΙΝΕΤΑΙ ΜΕ ΔΙΚΗ ΣΑΣ ΑΠΟΚΛΕΙΣΤΙΚΗ ΕΥΘΥΝΗ ΚΑΙ ΟΤΙ ΟΙ ΥΠΗΡΕΣΙΕΣ ΠΑΡΕΧΟΝΤΑΙ «ΩΣ ΕΧΟΥΝ» ΚΑΙ «ΕΦΟΣΟΝ ΔΙΑΤΙΘΕΝΤΑΙ».

13.3 ΣΥΓΚΕΚΡΙΜΕΝΑ, Η GOOGLE, ΟΙ ΘΥΓΑΤΡΙΚΕΣ ΤΗΣ ΚΑΙ ΟΙ ΣΥΓΓΕΝΕΙΣ ΕΤΑΙΡΕΙΕΣ ΤΗΣ, ΚΑΘΩΣ ΚΑΙ ΟΙ ΔΙΚΑΙΟΠΑΡΟΧΟΙ ΑΥΤΗΣ ΔΕΝ ΣΑΣ ΔΗΛΩΝΟΥΝ Ή ΣΑΣ ΕΓΓΥΩΝΤΑΙ ΟΤΙ:

(A) Η ΧΡΗΣΗ ΤΩΝ ΥΠΗΡΕΣΙΩΝ ΕΚ ΜΕΡΟΥΣ ΣΑΣ ΑΝΤΑΠΟΚΡΙΝΕΤΑΙ ΣΤΙΣ ΑΠΑΙΤΗΣΕΙΣ ΣΑΣ,

(B) Η ΧΡΗΣΗ ΤΟΥΣ ΠΡΑΓΜΑΤΟΠΟΙΕΙΤΑΙ ΧΩΡΙΣ ΔΙΑΚΟΠΕΣ, ΕΓΚΑΙΡΑ, ΜΕ ΑΣΦΑΛΕΙΑ Ή ΧΩΡΙΣ ΣΦΑΛΜΑΤΑ,

(Γ) ΟΙ ΟΠΟΙΕΣ ΠΛΗΡΟΦΟΡΙΕΣ ΠΟΥ ΑΠΟΚΤΩΝΤΑΙ ΑΠΟ ΕΣΑΣ ΚΑΙ ΑΠΟΡΡΕΟΥΝ ΑΠΟ ΤΗ ΧΡΗΣΗ ΤΩΝ ΥΠΗΡΕΣΙΩΝ ΕΙΝΑΙ ΑΚΡΙΒΕΙΣ ΚΑΙ ΑΞΙΟΠΙΣΤΕΣ ΚΑΙ

(Δ) ΟΙ ΑΝΕΠΑΡΚΕΙΕΣ ΣΤΗ ΛΕΙΤΟΥΡΓΙΑ Ή ΤΗ ΛΕΙΤΟΥΡΓΙΚΟΤΗΤΑ ΤΟΥ ΟΠΟΙΟΥ ΛΟΓΙΣΜΙΚΟΥ ΠΟΥ ΣΑΣ ΠΑΡΕΧΕΤΑΙ ΣΤΟ ΠΛΑΙΣΙΟ ΤΩΝ ΥΠΗΡΕΣΙΩΝ ΕΠΙΔΙΟΡΘΩΝΟΝΤΑΙ.

13.4 Η ΛΗΨΗ Ή ΜΕ ΑΛΛΟ ΤΡΟΠΟ ΑΠΟΚΤΗΣΗ ΤΥΧΟΝ ΥΛΙΚΟΥ ΜΕΣΩ ΤΗΣ ΧΡΗΣΗΣ ΤΩΝ ΥΠΗΡΕΣΙΩΝ ΠΡΑΓΜΑΤΟΠΟΙΕΙΤΑΙ ΚΑΤΑ ΤΗ ΔΙΚΗ ΣΑΣ ΔΙΑΚΡΙΤΙΚΗ ΕΥΧΕΡΕΙΑ ΚΑΙ ΕΥΘΥΝΗ, ΚΑΙ ΕΙΣΤΕ ΑΠΟΚΛΕΙΣΤΙΚΑ ΥΠΕΥΘΥΝΟΙ ΓΙΑ ΤΥΧΟΝ ΠΡΟΚΛΗΣΗ ΖΗΜΙΑΣ ΣΤΟ ΣΥΣΤΗΜΑ ΤΟΥ ΥΠΟΛΟΓΙΣΤΗ ΣΑΣ Ή ΑΛΛΗ ΣΥΣΚΕΥΗ Ή ΑΠΩΛΕΙΑ ΔΕΔΟΜΕΝΩΝ ΠΟΥ ΠΡΟΚΥΠΤΕΙ ΑΠΟ ΤΗ ΛΗΨΗ ΤΕΤΟΙΟΥ ΥΛΙΚΟΥ.

13.5 ΚΑΜΙΑ ΕΙΔΟΠΟΙΗΣΗ Ή ΠΛΗΡΟΦΟΡΙΑ, ΠΡΟΦΟΡΙΚΗ Ή ΓΡΑΠΤΗ, ΠΟΥ ΑΠΟΚΤΑΤΕ ΑΠΟ ΤΗΝ GOOGLE Ή ΜΕΣΩ ΤΩΝ ΥΠΗΡΕΣΙΩΝ ΔΕΝ ΔΗΜΙΟΥΡΓΕΙ ΕΓΓΥΗΣΗ Η ΟΠΟΙΑ ΔΕΝ ΔΗΛΩΝΕΤΑΙ ΡΗΤΑ ΣΤΟΥΣ ΟΡΟΥΣ.

13.6 Η GOOGLE ΑΠΟΠΟΙΕΙΤΑΙ ΡΗΤΑ ΟΛΕΣ ΤΙΣ ΕΓΓΥΗΣΕΙΣ ΚΑΙ ΠΡΟΫΠΟΘΕΣΕΙΣ, ΡΗΤΕΣ Ή ΣΙΩΠΗΡΕΣ, ΣΥΜΠΕΡΙΛΑΜΒΑΝΟΜΕΝΩΝ, ΕΝΔΕΙΚΤΙΚΑ, ΤΩΝ ΣΙΩΠΗΡΩΝ ΕΓΓΥΗΣΕΩΝ ΚΑΙ ΠΡΟΫΠΟΘΕΣΕΩΝ ΕΜΠΟΡΕΥΣΙΜΟΤΗΤΑΣ, ΚΑΤΑΛΛΗΛΟΤΗΤΑΣ ΓΙΑ ΣΥΓΚΕΚΡΙΜΕΝΟ ΣΚΟΠΟ ΚΑΙ ΜΗ ΠΑΡΑΒΙΑΣΗΣ ΔΙΚΑΙΩΜΑΤΩΝ ΑΠΟΚΛΕΙΣΤΙΚΗΣ ΕΚΜΕΤΑΛΛΕΥΣΗΣ.

14. ΠΕΡΙΟΡΙΣΜΟΣ ΕΥΘΥΝΗΣ

14.1 ΒΑΣΕΙ ΤΟΥ ΣΥΝΟΛΟΥ ΤΩΝ ΔΙΑΤΑΞΕΩΝ ΣΤΗΝ ΠΑΡΑΠΑΝΩ ΠΑΡΑΓΡΑΦΟ 13.1, ΑΠΟΔΕΧΕΣΤΕ ΡΗΤΑ ΚΑΙ ΣΥΜΦΩΝΕΙΤΕ ΟΤΙ Η GOOGLE, ΟΙ ΘΥΓΑΤΡΙΚΕΣ ΚΑΙ ΣΥΓΓΕΝΕΙΣ ΤΗΣ ΕΤΑΙΡΕΙΕΣ, ΚΑΘΩΣ ΚΑΙ ΟΙ ΔΙΚΑΙΟΠΑΡΟΧΟΙ ΑΥΤΗΣ ΔΕΝ ΘΕΩΡΟΥΝΤΑΙ ΥΠΕΥΘΥΝΟΙ ΑΠΕΝΑΝΤΙ ΣΑΣ ΓΙΑ:

(A) ΑΜΕΣΕΣ, ΕΜΜΕΣΕΣ, ΠΑΡΕΠΟΜΕΝΕΣ, ΕΙΔΙΚΕΣ, ΑΠΟΘΕΤΙΚΕΣ Ή ΠΑΡΑΔΕΙΓΜΑΤΙΚΕΣ ΖΗΜΙΕΣ ΠΟΥ ΠΙΘΑΝΟΝ ΝΑ ΠΡΟΚΛΗΘΟΥΝ ΑΠΟ ΕΣΑΣ, ΟΠΟΙΑ ΚΙ ΑΝ ΕΙΝΑΙ Η ΑΙΤΙΑ ΤΗΣ ΠΡΟΚΛΗΣΗΣ ΤΟΥΣ ΚΑΙ ΣΤΟ ΠΛΑΙΣΙΟ ΟΠΟΙΑΣΔΗΠΟΤΕ ΝΟΜΙΚΗΣ ΘΕΩΡΙΑΣ ΠΕΡΙ ΕΥΘΥΝΗΣ.. ΣΕ ΑΥΤΗΝ ΠΕΡΙΛΑΜΒΑΝΟΝΤΑΙ, ΕΝΔΕΙΚΤΙΚΑ, ΔΙΑΦΥΓΟΝΤΑ ΚΕΡΔΗ (ΑΜΕΣΑ Ή ΕΜΜΕΣΑ), ΑΠΩΛΕΙΑ ΥΠΕΡΑΞΙΑΣ Ή ΕΠΙΧΕΙΡΗΜΑΤΙΚΗΣ ΦΗΜΗΣ, ΑΠΩΛΕΙΑ ΔΕΔΟΜΕΝΩΝ, ΚΟΣΤΟΣ ΠΡΟΜΗΘΕΙΑΣ ΥΠΟΚΑΤΑΣΤΑΤΩΝ ΑΓΑΘΩΝ Ή ΥΠΗΡΕΣΙΩΝ Ή ΑΛΛΗ ΑΫΛΗ ΑΠΩΛΕΙΑ,

(B) ΟΠΟΙΑ ΑΠΩΛΕΙΑ Ή ΖΗΜΙΑ ΠΟΥ ΠΡΟΚΑΛΕΙΤΑΙ ΑΠΟ ΕΣΑΣ, ΣΥΜΠΕΡΙΛΑΜΒΑΝΟΜΕΝΗΣ, ΕΝΔΕΙΚΤΙΚΑ, ΤΗΣ ΑΠΩΛΕΙΑΣ Ή ΖΗΜΙΑΣ ΠΟΥ ΠΡΟΚΥΠΤΕΙ ΩΣ ΑΠΟΤΕΛΕΣΜΑ ΤΩΝ:

(I) ΟΠΟΙΩΝ ΕΚ ΜΕΡΟΥΣ ΣΑΣ ΕΝΔΕΙΞΕΩΝ ΕΜΠΙΣΤΟΣΥΝΗΣ ΣΤΗΝ ΑΡΤΙΟΤΗΤΑ, ΑΚΡΙΒΕΙΑ Ή ΥΠΑΡΞΗ ΟΠΟΙΑΣ ΔΙΑΦΗΜΙΣΗΣ, Ή ΩΣ ΑΠΟΤΕΛΕΣΜΑ ΟΠΟΙΑΣΔΗΠΟΤΕ ΣΧΕΣΗΣ Ή ΜΕΤΑΒΙΒΑΣΗΣ ΑΝΑΜΕΣΑ ΣΕ ΕΣΑΣ ΚΑΙ ΤΟΝ ΟΠΟΙΟ ΔΙΑΦΗΜΙΣΤΗ Ή ΧΟΡΗΓΟ, ΟΙ ΔΙΑΦΗΜΙΣΕΙΣ ΤΟΥ ΟΠΟΙΟΥ ΕΜΦΑΝΙΖΟΝΤΑΙ ΣΤΙΣ ΥΠΗΡΕΣΙΕΣ,

(II) ΟΠΟΙΩΝ ΑΛΛΑΓΩΝ ΤΙΣ ΟΠΟΙΕΣ ΜΠΟΡΕΙ ΝΑ ΕΠΙΦΕΡΕΙ Η GOOGLE ΣΤΙΣ ΥΠΗΡΕΣΙΕΣ, Ή ΟΠΟΙΑΣΔΗΠΟΤΕ ΜΟΝΙΜΗΣ Ή ΠΡΟΣΩΡΙΝΗΣ ΔΙΑΚΟΠΗΣ ΣΤΗΝ ΠΑΡΟΧΗ ΤΩΝ ΥΠΗΡΕΣΙΩΝ (Ή ΟΠΟΙΩΝ ΔΥΝΑΤΟΤΗΤΩΝ ΣΤΑ ΠΛΑΙΣΙΑ ΤΩΝ ΥΠΗΡΕΣΙΩΝ),

(III) ΤΗΣ ΔΙΑΓΡΑΦΗΣ, ΑΛΛΟΙΩΣΗΣ Ή ΑΠΟΤΥΧΗΜΕΝΗΣ ΑΠΟΘΗΚΕΥΣΗΣ ΟΠΟΙΟΥ ΠΕΡΙΕΧΟΜΕΝΟΥ ΚΑΙ ΑΛΛΩΝ ΔΕΔΟΜΕΝΩΝ ΕΠΙΚΟΙΝΩΝΙΑΣ ΤΑ ΟΠΟΙΑ ΔΙΑΤΗΡΟΥΝΤΑΙ Ή ΜΕΤΑΔΙΔΟΝΤΑΙ ΑΠΟ ΤΙΣ ΥΠΗΡΕΣΙΕΣ Ή ΔΙΑΜΕΣΟΥ ΤΗΣ ΧΡΗΣΗΣ ΑΥΤΩΝ,

(IV) ΑΔΥΝΑΜΙΩΝ ΣΑΣ ΝΑ ΠΑΡΑΣΧΕΤΕ ΣΤΗΝ GOOGLE ΑΚΡΙΒΗ ΣΤΟΙΧΕΙΑ ΛΟΓΑΡΙΑΣΜΟΥ,

(V) ΑΔΥΝΑΜΙΩΝ ΣΑΣ ΝΑ ΠΡΟΣΤΑΤΕΥΣΕΤΕ ΤΗΝ ΑΣΦΑΛΕΙΑ ΚΑΙ ΤΗΝ ΕΜΠΙΣΤΕΥΤΙΚΟΤΗΤΑ ΤΟΥ ΚΩΔΙΚΟΥ ΠΡΟΣΒΑΣΗΣ Ή ΤΩΝ ΣΤΟΙΧΕΙΩΝ ΤΟΥ ΛΟΓΑΡΙΑΣΜΟΥ ΣΑΣ.

14.2 ΟΙ ΠΕΡΙΟΡΙΣΜΟΙ ΣΤΗΝ ΕΥΘΥΝΗ ΤΗΣ GOOGLE ΑΠΕΝΑΝΤΙ ΣΑΣ ΠΟΥ ΠΕΡΙΓΡΑΦΟΝΤΑΙ ΣΤΗΝ ΠΑΡΑΓΡΑΦΟ 14.1 ΠΑΡΑΠΑΝΩ ΙΣΧΥΟΥΝ ΑΚΟΜΑ ΚΑΙ ΑΝ Η GOOGLE ΓΝΩΡΙΖΕ Ή ΘΑ ΕΠΡΕΠΕ ΝΑ ΓΝΩΡΙΖΕΙ ΤΟ ΕΝΔΕΧΟΜΕΝΟ ΟΠΟΙΩΝΔΗΠΟΤΕ ΖΗΜΙΩΝ ΤΕΤΟΙΟΥ ΕΙΔΟΥΣ.

15. Πολιτικές που αφορούν πνευματικά δικαιώματα και εμπορικά σήματα

15.1 Αποτελεί πολιτική της Google να ανταποκρίνεται σε γνωστοποιήσεις φερόμενων παραβιάσεων των πνευματικών δικαιωμάτων σε συμμόρφωση προς την ισχύουσα διεθνή νομοθεσία περί πνευματικής ιδιοκτησίας (συμπεριλαμβανομένου του Νόμου για τα δικαιώματα πνευματικής ιδιοκτησίας στην ψηφιακή εποχή που ισχύει στις Ηνωμένες Πολιτείες) και να καταργεί τους λογαριασμούς των κατ’ επανάληψη παραβατών. Για λεπτομέρειες που αφορούν την πολιτική της Google, ανατρέξτε στη διεύθυνση http://www.google.gr/dmca.html.

15.2 Η Google εφαρμόζει πρακτικές παραπόνων εμπορικού σήματος ανταποκρινόμενη στην διαφημιστική δραστηριότητα της Google, λεπτομέρειες των οποίων διατίθενται στη διεύθυνση http://www.google.gr/tm_complaint.html.

16. Διαφημίσεις

16.1 Ορισμένες από τις Υπηρεσίες υποστηρίζονται από έσοδα που προέρχονται από διαφημίσεις και ενδέχεται να περιλαμβάνουν διαφημίσεις και προωθητικό υλικό. Αυτές οι διαφημίσεις μπορεί να στοχεύουν στο περιεχόμενο των πληροφοριών που αποθηκεύονται στις Υπηρεσίες, στις ερωτήσεις που υποβάλλονται μέσω των Υπηρεσιών ή σε άλλες πληροφορίες.

16.2 Ο τρόπος, το είδος και η έκταση της διαφήμισης που πραγματοποιεί η Google μέσω της Υπηρεσίας υπόκεινται σε αλλαγές χωρίς σχετική ενημέρωσή σας.

16.3 Ως αντάλλαγμα για την εκχώρηση πρόσβασης και χρήσης των Υπηρεσιών από την Google σε εσάς, συμφωνείτε ότι η Google έχει το δικαίωμα δημοσίευσης διαφημίσεων στις Υπηρεσίες.

17. Άλλου είδους περιεχόμενο

17.1 Οι υπηρεσίες ενδέχεται να παρέχουν υπερσυνδέσμους προς άλλους ιστότοπους, περιεχόμενο ή πόρους. Η Google δεν έχει κανένα έλεγχο των ιστότοπων ή πόρων οι οποίοι προσφέρονται από εταιρείες ή άτομα εκτός της Google.

17.2 Αποδέχεστε και συμφωνείτε ότι η Google δεν φέρει ευθύνη για τη διαθεσιμότητα τέτοιων εξωτερικών ιστότοπων ή πόρων και δεν υιοθετεί όποιες διαφημίσεις, προϊόντα ή άλλα υλικά που σχετίζονται ή προέρχονται από τέτοιους ιστότοπους ή πόρους.

17.3 Αποδέχεστε και συμφωνείτε ότι η Google δεν φέρει καμία ευθύνη για κάθε απώλεια ή ζημία που ενδέχεται να προκληθεί από εσάς και που απορρέει από τη διαθεσιμότητα των εν λόγω εξωτερικών ιστότοπων και πόρων ή που προκύπτει ως αποτέλεσμα της εκ μέρους σας ένδειξης εμπιστοσύνης στην αρτιότητα, ακρίβεια ή ύπαρξη οποιασδήποτε διαφήμισης, προϊόντων ή άλλου υλικού που διατίθεται ή υπάρχει στους εν λόγω ιστότοπους ή πόρους.

18. Τροποποιήσεις των Όρων

18.1 Κατά καιρούς η Google ενδέχεται να προβεί σε αλλαγές των Γενικών όρων ή των Πρόσθετων όρων. Όταν πραγματοποιούνται τέτοιου είδους αλλαγές, η Google δημιουργεί νέο αντίγραφο των Γενικών όρων και το δημοσιεύει στη διεύθυνση http://www.google.com/chrome/intl/el/eula_text.html, ενώ οι όποιοι νέοι Πρόσθετοι όροι σάς διατίθενται εντός ή μέσω των Υπηρεσιών τις οποίες αφορούν οι εκάστοτε αλλαγές.

18.2 Αποδέχεστε και συμφωνείτε ότι εάν η χρήση των Υπηρεσιών εκ μέρους σας πραγματοποιηθεί μετά την ημερομηνία κατά την οποία έλαβαν χώρα οι αλλαγές στους Γενικούς και Πρόσθετους όρους, η Google εκλαμβάνει τη χρήση των Υπηρεσιών εκ μέρους σας ως αποδοχή των ενημερωμένων Γενικών και Πρόσθετων όρων.

19. Γενικοί νομικοί όροι

19.1 Κατά τη χρήση των Υπηρεσιών, ορισμένες φορές ενδέχεται (ως αποτέλεσμα ή σε σχέση με την εκ μέρους σας χρήση των Υπηρεσιών) να πραγματοποιήσετε χρήση μιας υπηρεσίας, λήψη κάποιου λογισμικού ή αγορά αγαθών, τα οποία προσφέρονται από άλλο άτομο ή εταιρεία. Η εκ μέρους σας χρήση άλλων υπηρεσιών, λογισμικού και αγαθών ενδέχεται να υπόκειται σε ειδικούς όρους μεταξύ εσάς και της εν λόγω εταιρείας ή φυσικού προσώπου. Σε αυτήν την περίπτωση, οι Όροι δεν επηρεάζουν την έννομη σχέση σας με αυτές τις εταιρείες ή φυσικά πρόσωπα.

19.2 Οι Όροι αποτελούν την πλήρη νομικά δεσμευτική συμφωνία μεταξύ εσάς και της Google και διέπουν την εκ μέρους σας χρήση των Υπηρεσιών (αλλά εξαιρούν τις υπηρεσίες που ενδεχομένως σας παρέχει η Google σύμφωνα με τους όρους ειδικού έγγραφου συμφωνητικού), υπερισχύοντας τυχόν προηγούμενων συμφωνητικών μεταξύ εσάς και της Google σχετικά με τη χρήση των Υπηρεσιών.

19.3 Συμφωνείτε ότι η Google μπορεί να σας παράσχει σημειώματα, περιλαμβανομένων αυτών που αφορούν αλλαγές στους Όρους, μέσω ηλεκτρονικού ταχυδρομείου, τακτικού ταχυδρομείου ή καταχωρίσεων σχετικά με τις Υπηρεσίες.

19.4 Συμφωνείτε ότι εάν η Google δεν ασκεί ή επιβάλλει νομικά δικαιώματα ή τρόπους ικανοποίησης που περιγράφονται στους Όρους (ή τα οποία αποτελούν δικαιώματα της Google σύμφωνα με την ισχύουσα νομοθεσία), αυτή η πρακτική δεν εκλαμβάνεται ως επίσημη παραίτηση της Google από τα δικαιώματά της και ότι τα εν λόγω δικαιώματα και τρόποι ικανοποίησης εξακολουθούν να παραμένουν στη διάθεση της Google.

19.5 Εάν οποιαδήποτε δικαστική αρχή που είναι καθ’ ύλην αρμόδια να λαμβάνει αποφάσεις που αφορούν σε τέτοιου είδους ζητήματα αποφασίσει ότι οποιεσδήποτε διατάξεις των παρόντων Όρων δεν είναι έγκυρες, τότε οι εν λόγω διατάξεις καταργούνται από τους Όρους χωρίς αυτό να επεκτείνεται στις λοιπές διατάξεις των Όρων. Οι λοιπές διατάξεις των Όρων εξακολουθούν να παραμένουν σε ισχύ και να εφαρμόζονται.

19.6 Αποδέχεστε και συμφωνείτε ότι κάθε μέλος του ομίλου εταιρειών, μητρική των οποίων είναι η Google, θεωρείται επωφελούμενος τρίτος και ότι οι εν λόγω τρίτες εταιρείες έχουν το δικαίωμα να επιβάλλουν άμεσα και να βασίζονται στις διατάξεις των Όρων οι οποίοι θεμελιώνουν την ωφέλειά τους (ή τα δικαιώματα προς όφελός τους). Εκτός των προαναφερθέντων, κανένα άλλο φυσικό πρόσωπο ή εταιρεία δεν αποτελεί επωφελούμενο τρίτο των Όρων.

19.7 Οι Όροι και η δική σας σχέση με την Google σύμφωνα με τους Όρους διέπεται από τους νόμους της Πολιτείας της Καλιφόρνια, ανεξαρτήτως των όποιων αντιφατικών νομικών διατάξεων. Εσείς και η Google συμφωνείτε να υπόκεισθε στην αποκλειστική αρμοδιότητα των δικαστηρίων που βρίσκονται εντός της κομητείας Santa Clara της Καλιφόρνια για την επίλυση των όποιων νομικών ζητημάτων προκύπτουν από τους Όρους. Παρά τα παραπάνω, συμφωνείτε ότι η Google εξακολουθεί να διατηρεί το δικαίωμα κατάθεσης ασφαλιστικών μέτρων (ή τη λήψη αντίστοιχης μορφής επειγόντων μέτρων αποκατάστασης) σε κάθε περιοχή δωσιδικίας.

20. Πρόσθετοι όροι για Επεκτάσεις του Google Chrome

20.1 Οι όροι της παρούσας ενότητας ισχύουν σε περίπτωση που εγκαταστήσετε επεκτάσεις στο αντίγραφο του Google Chrome που διαθέτετε. Οι επεκτάσεις είναι μικρά προγράμματα λογισμικού, τα οποία έχουν αναπτυχθεί από την Google ή από τρίτους κατασκευαστές, που μπορούν να τροποποιήσουν και να βελτιώσουν τη λειτουργικότητα του Google Chrome. Οι επεκτάσεις ενδέχεται να έχουν αυξημένα δικαιώματα πρόσβασης στο πρόγραμμα περιήγησης ή τον υπολογιστή σας σε σχέση με τις τυπικές ιστοσελίδες, συμπεριλαμβανομένης της ικανότητας ανάγνωσης και τροποποίησης των δεδομένων απορρήτου σας.

20.2 Κατά καιρούς, το Google Chrome ενδέχεται να πραγματοποιεί ελέγχους στους απομακρυσμένους διακομιστές (οι οποίοι φιλοξενούνται από την Google ή από τρίτους κατασκευαστές) για τυχόν διαθέσιμες ενημερώσεις για τις επεκτάσεις, συμπεριλαμβανομένων ενδεικτικά αλλά όχι περιοριστικά επιδιορθώσεων σφαλμάτων ή βελτιωμένης λειτουργικότητας. Συμφωνείτε ότι η αίτηση, λήψη και εγκατάσταση των εν λόγω ενημερώσεων θα γίνεται αυτόματα χωρίς περαιτέρω ειδοποίησή σας.

20.3 Κατά καιρούς, η Google ενδέχεται να διαπιστώσει ότι μια επέκταση παραβιάζει τους όρους περί προγραμματιστών ή άλλες νομικά δεσμευτικές συμφωνίες, νόμους, κανονισμούς ή πολιτικές. Το Google Chrome θα πραγματοποιεί κατά καιρούς λήψη μιας λίστας με τέτοιες επεκτάσεις από τους διακομιστές της Google. Συμφωνείτε ότι η Google δύναται, κατά την κρίση της, να προβεί σε απομακρυσμένη απενεργοποίηση ή κατάργηση κάθε τέτοιου είδους επέκτασης από τα συστήματα των χρηστών.

21. Πρόσθετοι Όροι για Εταιρική Χρήση

21.1 Εάν είστε νομικό πρόσωπο επιχείρησης τότε το άτομο που αποδέχεται εκ μέρους του νομικού προσώπου (για την αποφυγή αμφιβολιών, για νομικά πρόσωπα επιχειρήσεων, σε αυτούς τους Όρους, "εσείς" σημαίνει το νομικό πρόσωπο) δηλώνει και εγγυάται ότι αυτός ή αυτή έχει την αρμοδιότητα να ενεργεί εκ μέρους σας, δηλώνεται επίσης ότι είστε εξουσιοδοτημένος/η να διεξάγετε οικονομικές δραστηριότητες στη χώρα ή τις χώρες όπου και λειτουργείτε, και ότι οι υπάλληλοί σας, τα στελέχη σας και οι εκπρόσωποι σας που έχουν πρόσβαση στην Υπηρεσία έχουν εξουσιοδοτηθεί για να έχουν πρόσβαση στο Google Chrome και πως έχετε δεσμευτεί νομικά σε αυτούς τους Όρους.

21.2 Σύμφωνα με τους Όρους, και επιπροσθέτως της άδειας που παραχωρήθηκε στο Τμήμα 9, η Google σας εκχωρεί μία μη αποκλειστική, μη μεταβιβάσιμη άδεια για την αναπαραγωγή, διανομή, εγκατάσταση και χρήση του Google Chrome αποκλειστικά σε υπολογιστές που προορίζονται για χρήση από τους υπαλλήλους σας, τα στελέχη σας και τους εκπροσώπους σας που συνδέονται με το νομικό πρόσωπο της επιχείρησής σας, και υπό την προϋπόθεση ότι κάνουν χρήση του Google Chrome σύμφωνα με τους Όρους.

12 Αυγούστου 2010

## Πρόσθετοι Όροι Παροχής Υπηρεσιών του Google Chrome Frame

MPEGLA

Η ΑΔΕΙΑ ΧΡΗΣΗΣ ΤΟΥ ΠΑΡΟΝΤΟΣ ΠΡΟΪΟΝΤΟΣ ΧΟΡΗΓΕΙΤΑΙ ΣΥΜΦΩΝΑ ΜΕ ΤΟΥΣ ΟΡΟΥΣ ΤΩΝ ΑΔΕΙΩΝ ΧΡΗΣΗΣ ΤΟΥ ΣΥΝΟΛΟΥ ΔΙΠΛΩΜΑΤΩΝ ΕΥΡΕΣΙΤΕΧΝΙΑΣ ΓΙΑ ΤΟ ΠΡΟΤΥΠΟ AVC ΓΙΑ ΠΡΟΣΩΠΙΚΗ ΚΑΙ ΜΗ ΕΜΠΟΡΙΚΗ ΧΡΗΣΗ ΕΝΟΣ ΚΑΤΑΝΑΛΩΤΗ ΓΙΑ ΤΗΝ (i) ΚΩΔΙΚΟΠΟΙΗΣΗ ΒΙΝΤΕΟ ΣΥΜΦΩΝΑ ΜΕ ΤΟ ΠΡΟΤΥΠΟ AVC (“ΒΙΝΤΕΟ AVC”) Ή/ΚΑΙ ΤΗΝ (ii) ΑΠΟΚΩΔΙΚΟΠΟΙΗΣΗ ΒΙΝΤΕΟ AVC ΠΟΥ ΚΩΔΙΚΟΠΟΙΗΘΗΚΕ ΑΠΟ ΕΝΑΝ ΚΑΤΑΝΑΛΩΤΗ ΠΟΥ ΑΝΑΠΤΥΣΣΕΙ ΠΡΟΣΩΠΙΚΗ ΚΑΙ ΟΧΙ ΕΜΠΟΡΙΚΗ ΔΡΑΣΤΗΡΙΟΤΗΤΑ Ή/ΚΑΙ ΑΠΟΚΤΗΘΗΚΕ ΑΠΟ ΕΝΑ ΦΟΡΕΑ ΠΑΡΟΧΗΣ ΒΙΝΤΕΟ ΠΟΥ ΕΙΝΑΙ ΕΞΟΥΣΙΟΔΟΤΗΜΕΝΟΣ ΓΙΑ ΤΗΝ ΠΑΡΟΧΗ ΒΙΝΤΕΟ AVC. ΔΕΝ ΠΑΡΕΧΕΤΑΙ ΑΔΕΙΑ ΟΥΤΕ ΝΟΕΙΤΑΙ ΟΤΙ ΠΑΡΕΧΕΤΑΙ ΑΔΕΙΑ ΓΙΑ ΟΠΟΙΑΔΗΠΟΤΕ ΑΛΛΗ ΧΡΗΣΗ ΕΠΙΠΛΕΟΝ ΠΛΗΡΟΦΟΡΙΕΣ ΕΙΝΑΙ ΔΙΑΘΕΣΙΜΕΣ ΑΠΟ ΤΟ ΦΟΡΕΑ MPEG LA, L.L.C. ΑΝΑΤΡΕΞΤΕ ΣΤΗ ΔΙΕΥΘΥΝΣΗ HTTP://WWW.MPEGLA.COM.

Adobe

Το Google Chrome ενδέχεται να περιλαμβάνει ένα ή περισσότερα στοιχεία που παρέχονται από την Adobe Systems Incorporated και την Adobe Software Ireland Limited (καλούμενες στο σύνολό τους “Adobe”). Η χρήση σας του λογισμικού της Adobe όπως παρέχεται από την Google (“Λογισμικό της Adobe”) υπόκειται στους ακόλουθους πρόσθετους όρους (οι “Όροι της Adobe”). Εσείς, το πρόσωπο που λαμβάνει το Λογισμικό της Adobe, από εδώ και στο εξής θα αναφέρεστε ως “Υποαδειούχος.”

1. Περιορισμοί άδειας.

(α) Το Flash Player, Έκδοση 10.x έχει σχεδιαστεί μόνο ως προσθήκη προγράμματος περιήγησης. Ο Υποαδειούχος δεν επιτρέπεται να τροποποιήσει ή να διανείμει το Λογισμικό της Adobe για οποιαδήποτε χρήση εκτός από προσθήκη προγράμματος περιήγησης για αναπαραγωγή περιεχομένου σε ιστοσελίδα. Για παράδειγμα, ο Υποαδειούχος δεν θα τροποποιήσει το παρόν Λογισμικό της Adobe προκειμένου να επιτρέψει διαλειτουργία με εφαρμογές που εκτελούνται εκτός του προγράμματος περιήγησης (π.χ., μεμονωμένες εφαρμογές, widget, UI συσκευών).

(β) Ο Υποαδειούχος δεν θα εκθέσει τυχόν API στο Flash Player, Έκδοση 10.x μέσω μιας διεπαφής προσθήκης προγράμματος περιήγησης με τρόπο που θα επιτρέπει σε ανάλογη έκθεση να χρησιμοποιηθεί σε αναπαραγωγή περιεχομένου από μια ιστοσελίδα ως μεμονωμένη εφαρμογή.

(γ) Το Λογισμικό Chrome-Reader δεν επιτρέπεται να χρησιμοποιηθεί για την απόδοση εγγράφων PDF ή EPUB που χρησιμοποιούν πρωτόκολλα ή συστήματα διαχείρισης δικαιωμάτων ψηφιακού περιεχομένου διαφορετικά από την Adobe DRM.

(δ) Η Adobe DRM πρέπει να ενεργοποιηθεί στο Λογισμικό Chrome-Reader για όλα τα έγγραφα PDF και EPUB που προστατεύονται από την Adobe DRM.

(ε) Το Λογισμικό Chrome-Reader δεν επιτρέπεται, με εξαίρεση όσων επιτρέπονται ρητά από τις τεχνικές προδιαγραφές, να απενεργοποιήσει οποιεσδήποτε δυνατότητες που παρέχονται από την Adobe στο Λογισμικό της Adobe, συμπεριλαμβανομένης ενδεικτικά, της υποστήριξης για μορφές PDF και EPUB και την Adobe DRM.

2. Ηλεκτρονική μετάδοση. Ο Υποαδειούχος επιτρέπεται να πραγματοποιήσει λήψη του Λογισμικού της Adobe από έναν ιστότοπο, το Διαδίκτυο, ένα εσωτερικό δίκτυο ή παρόμοια τεχνολογία (“Ηλεκτρονικές Μεταδόσεις”) υπό τον όρο ότι ο Υποαδειούχος συμφωνεί ότι οποιαδήποτε διανομή του Λογισμικού της Adobe από τον Υποαδειούχο, συμπεριλαμβανομένου εκείνου που περιέχεται σε CD-ROM, DVD-ROM ή άλλα μέσα αποθήκευσης και Ηλεκτρονικές μεταδόσεις, εάν προβλέπεται ρητά, θα υπόκειται σε εύλογα μέτρα ασφαλείας για την αποτροπή μη εξουσιοδοτημένης χρήσης. Όσον αφορά τις Ηλεκτρονικές μεταδόσεις που εγκρίνονται σύμφωνα με το παρόν, ο Υποαδειούχος συμφωνεί να εφαρμόσει οποιουσδήποτε εύλογους περιορισμούς χρήσης που έχουν οριστεί από την Adobe, συμπεριλαμβανομένων εκείνων οι οποίοι σχετίζονται με την ασφάλεια ή/και τον περιορισμό της διανομής σε τελικούς χρήστες του Προϊόντος του Υποαδειούχου.

3. Άδεια χρήσης τελικού χρήστη (EULA) και Όροι διανομής.

(α) Ο Υποαδειούχος θα διασφαλίσει ότι το Λογισμικό της Adobe διανέμεται σε τελικούς χρήστες υπό μια εκτελεστή άδεια χρήσης τελικού χρήστη. Υπέρ του Υποαδειούχου και των προμηθευτών του περιέχονται τουλάχιστον οι ακόλουθοι ελάχιστοι όροι (η “Άδεια χρήστη τελικού χρήστη”): (i) απαγόρευση διανομής και αντιγραφής, (ii) απαγόρευση τροποποιήσεων και παράγωγων έργων, (iii) απαγόρευση αποσυμπίλησης, ανακατασκευή του πηγαίου ή του αντικειμενικού κώδικα, προκειμένου να γίνεται το Λογισμικό της Adobe αντιληπτό από ανθρώπους, (iv) όρος που υποδεικνύει την ιδιοκτησία του Προϊόντος του Υποαδειούχου (όπως καθορίζεται στην Ενότητα 8) υπό τον Υποαδειούχο και τους δικαιοπάροχούς του, (v) δήλωση αποποίησης σχετικά με έμμεσες ζημίες, αποθετικές ζημίες, εύλογη αποζημίωση, παρεπόμενες και αποθετικές ζημίες και (vi) άλλες τυπικές δηλώσεις αποποίησης και περιορισμών της βιομηχανίας, συμπεριλαμβανομένης, όπως ισχύει: μιας αποποίησης ευθυνών για όλες τις ισχύουσες και προβλεπόμενες από το νόμο εγγυήσεις, στη μέγιστη έκταση που επιτρέπεται από το δίκαιο.

(β) Ο Υποαδειούχος θα διασφαλίσει ότι το Λογισμικό της Adobe διανέμεται στους διανομείς του Υποαδειούχου υπό μια εκτελεστή συμφωνία άδειας διανομής και ότι υπέρ του Υποαδειούχου και των προμηθευτών του περιέχονται όροι προστασίας της Adobe ανάλογοι με τους όρους της Adobe.

4. Λογισμικό ανοιχτού κώδικα. Ο Υποαδειούχος δεν θα εκχωρήσει άμεσα ή έμμεσα ή δεν θα εμφανιστεί ότι θα εκχωρήσει σε οποιοδήποτε τρίτο μέρος οποιαδήποτε δικαιώματα ή εξαιρέσεις σχετικά με τα δικαιώματα πνευματικής ιδιοκτησίας ή τα δικαιώματα αποκλειστικής εκμετάλλευσης, σύμφωνα με τα οποία τα προαναφερθέντα θα υπόκεινται σε άδεια λογισμικού ανοιχτού κώδικα, σύμφωνα με την οποία θα μπορούσε να εκληφθεί ότι υπάρχει μια απαίτηση ότι ως προϋπόθεση για τη χρήση, την τροποποίηση ή/και τη διανομή, το Λογισμικό της Adobe: (i) θα αποκαλύπτεται ή θα διανέμεται σε μορφή πηγαίου κώδικα, (ii) θα παρέχεται για λόγους δημιουργίας παράγωγων έργων ή (iii) θα διανέμεται χωρίς χρέωση. Για διευκρινιστικούς λόγους, ο προαναφερόμενος περιορισμός δεν αποκλείει τον Υποαδειούχο από τη διανομή και ο Υποαδειούχος θα διανέμει το Λογισμικό της Adobe όπως παρέχεται με το Λογισμικό της Google, χωρίς χρέωση.

5. Πρόσθετοι όροι. Όσον αφορά οποιεσδήποτε ενημερώσεις, αναβαθμίσεις, νέες εκδόσεις του Λογισμικού της Adobe (καλούμενες στο σύνολό τους “Αναβαθμίσεις”) παρέχονται στις Υποάδειες, η Adobe διατηρεί το δικαίωμα να απαιτήσει επιπλέον όρους και προϋποθέσεις που θα ισχύουν αποκλειστικά για την Αναβάθμιση και μελλοντικές εκδόσεις αυτής και αποκλειστικά στο βαθμό που τέτοιοι περιορισμοί επιβάλλονται από την Adobe σε όλους τους αδειούχους της εν λόγω Αναβάθμισης. Εάν ο Υποαδειούχος δεν συμφωνεί με αυτούς τους επιπλέον όρους ή προϋποθέσεις, ο Υποαδειούχος δεν θα έχει δικαιώματα άδειας χρήσης όσον αφορά την εν λόγω Αναβάθμιση και τα δικαιώματα άδειας χρήσης του Υποαδειούχου σχετικά με το Λογισμικό της Adobe θα τερματιστούν αυτόματα την 90ή ημέρα από την ημερομηνία κατά την οποία οι εν λόγω πρόσθετοι όροι έγιναν διαθέσιμοι στον Υποαδειούχο.

6. Ειδοποιήσεις δικαιωμάτων αποκλειστικής εκμετάλλευσης. Ο Υποαδειούχος δεν θα διαγράψει ή με οποιονδήποτε τρόπο δεν θα τροποποιήσει -και θα απαιτήσει από τους διανομείς του να πράξουν το ίδιο- ειδοποιήσεις πνευματικών δικαιωμάτων, εμπορικά σήματα, λογότυπα ή σχετικές ειδοποιήσεις ή άλλες ειδοποιήσεις δικαιωμάτων αποκλειστικής εκμετάλλευσης της Adobe (και τους δικαιοπάροχούς της, εάν υπάρχουν) που εμφανίζονται ή περιλαμβάνονται στο Λογισμικό της Adobe ή τα συνοδευτικά υλικά.

7. Τεχνικές απαιτήσεις. Ο Υποαδειούχος και οι διανομείς του επιτρέπεται να διανέμουν το Λογισμικό της Adobe ή/και την Αναβάθμιση μόνο σε συσκευές οι οποίες (i) πληρούν τις τεχνικές προδιαγραφές που έχουν δημοσιευτεί στη διεύθυνση http://www.adobe.com/mobile/licensees, (ή σε ιστότοπο που θα πάρει τη θέση του συγκεκριμένου) και (ii) έχουν επαληθευτεί από την Adobe όπως καθορίζεται στη συνέχεια.

8. Επαλήθευση και Ενημέρωση. Ο Υποαδειούχος πρέπει να υποβάλει στην Adobe κάθε προϊόν του (και κάθε έκδοση αυτού) που περιέχει το Λογισμικό της Adobe ή/και την Αναβάθμιση (“Προϊόν Υποαδειούχου”) το οποίο δεν πληροί τα κριτήρια εξαίρεσης Επαλήθευσης συσκευής από την Google, προκειμένου η Adobe να προχωρήσει σε επαλήθευση. Ο Υποαδειούχος πρέπει να καταβάλει χρηματικό ποσό για κάθε υποβολή που πραγματοποίησε, αποκτώντας πακέτα επαλήθευσης τρεχόντων όρων της Adobe που καθορίζονται στη διεύθυνση http://flashmobile.adobe.com/. Τα Προϊόντα του Υποαδειούχου τα οποία δεν έχουν επαληθευτεί δεν επιτρέπεται να διανεμηθούν. Η επαλήθευση θα πραγματοποιηθεί σύμφωνα με την τρέχουσα διαδικασία της Adobe, η οποία περιγράφεται στη διεύθυνση http://flashmobile.adobe.com/ (“Επαλήθευση”).

9. Προφίλ και Device Central. Θα ζητηθεί από τον Υποαδειούχο να εισαγάγει συγκεκριμένες πληροφορίες προφίλ σχετικά με τα Προϊόντα του Υποαδειούχου, είτε στα πλαίσια της διαδικασίας Επαλήθευσης είτε στα πλαίσια κάποιας άλλης μεθόδου και ο Υποαδειούχος θα παρέχει τις συγκεκριμένες πληροφορίες στην Adobe. Η Adobe μπορεί (i) να χρησιμοποιήσει τις εν λόγω πληροφορίες προφίλ, εάν με εύλογο τρόπο είναι απαραίτητο, για να επαληθεύσει το Προϊόν του Υποαδειούχου (εάν τέτοιο προϊόν υπόκειται σε Επαλήθευση) και (ii) να χρησιμοποιήσει τις συγκεκριμένες πληροφορίες στο “σύστημα Adobe Device Intelligence,” που βρίσκεται στη διεύθυνση https://devices.adobe.com/partnerportal/ και να τις καταστήσει διαθέσιμες μέσω των υπηρεσιών και εργαλείων δημιουργίας και ανάπτυξης της Adobe, για να δώσει τη δυνατότητα στους προγραμματιστές και τους τελικούς χρήστες να δουν πώς εμφανίζονται το περιεχόμενο ή οι εφαρμογές στα Προϊόντα του Υποαδειούχου (π.χ. πώς εμφανίζονται οι εικόνες βίντεο σε συγκεκριμένα τηλέφωνα).

10. Εξαγωγή. Ο Υποαδειούχος αποδέχεται ότι η νομοθεσία και οι κανονισμοί των Ηνωμένων Πολιτειών περιορίζουν την εξαγωγή και την εκ νέου εξαγωγή αγαθών και τεχνικών δεδομένων με προέλευση Ηνωμένων Πολιτειών, στα οποία ενδέχεται να περιλαμβάνεται το Λογισμικό της Adobe. Ο Υποαδειούχος συμφωνεί ότι δεν θα πραγματοποιήσει εξαγωγή ή εκ νέου εξαγωγή του Λογισμικού της Adobe, χωρίς τις κατάλληλες άδειες από τις αρχές των Ηνωμένων Πολιτειών και άλλων χωρών, εάν υπάρχουν.

11. Όροι σχετικά με την εκχώρηση τεχνολογίας.

(α) Με εξαίρεση τα όσα προβλέπονται βάσει των δικαιωμάτων που εκχωρούνται από τα ενδιαφερόμενα μέρη ή των περί δικαιωμάτων συμφωνιών με αυτά τα μέρη, οι Υποαδειούχοι δεν θα χρησιμοποιήσουν το Λογισμικό της Adobe και δεν θα επιτρέψουν τη χρήση αυτού για την κωδικοποίηση ή την αποκωδικοποίηση μόνο δεδομένων ήχου mp3 (.mp3) σε οποιεσδήποτε συσκευές εκτός των υπολογιστών (π.χ., κινητά τηλέφωνα ή συσκευές αποκωδικοποίησης) και επίσης δεν επιτρέπεται η χρήση ή η προσπέλαση κωδικοποιητών ή αποκωδικοποιητών mp3 που περιέχονται στο Λογισμικό της Adobe από οποιοδήποτε άλλο προϊόν, εκτός του Λογισμικού της Adobe. Το Λογισμικό της Adobe επιτρέπεται να χρησιμοποιηθεί για την κωδικοποίηση ή την αποκωδικοποίηση δεδομένων MP3, που περιέχονται σε αρχείο swf ή flv, το οποίο περιέχει βίντεο, εικόνες ή άλλα δεδομένα. Ο Υποαδειούχος θα αποδεχθεί ότι η χρήση του Λογισμικού της Adobe για συσκευές εκτός των υπολογιστών, όπως περιγράφεται στις απαγορεύσεις στην παρούσα ενότητα, ενδέχεται να απαιτεί την καταβολή χρηματικών ποσών για δικαιώματα εκμετάλλευσης άδειας ή άλλων χρηματικών ποσών σε τρίτα μέρη, τα οποία μπορεί να διατηρούν δικαιώματα πνευματικής ιδιοκτησίας σχετικά με την τεχνολογία MP3 και ότι ούτε η Adobe αλλά ούτε και ο Υποαδειούχος έχουν καταβάλει χρηματικά ποσά για δικαιώματα εκμετάλλευσης ή άλλα χρηματικά ποσά σε λογαριασμό δικαιωμάτων πνευματικής ιδιοκτησίας τρίτου μέρους για τέτοια χρήση. Εάν ο Υποαδειούχος απαιτεί κωδικοποιητή ή αποκωδικοποιητή MP3 για την εν λόγω χρήση, ο Υποαδειούχος φέρει την ευθύνη για την απόκτηση της απαραίτητης άδειας δικαιωμάτων πνευματικής ιδιοκτησίας, συμπεριλαμβανομένων τυχόν ισχυόντων δικαιωμάτων διπλώματος ευρεσιτεχνίας.

(β) Ο Υποαδειούχος δεν θα προβεί στη χρήση, αντιγραφή, αναπαραγωγή και τροποποίηση (i) του πηγαίου κώδικα On2 (παρέχεται κατωτέρω ως στοιχείο του Πηγαίου κώδικα) όπως απαιτείται για την παροχή της δυνατότητας στο Λογισμικό της Adobe να πραγματοποιήσει αποκωδικοποίηση βίντεο στη μορφή αρχείου βίντεο Flash (.flv ή .f4v) και (ii) του πηγαίου κώδικα Sorenson Spark (παρέχεται κατωτέρω ως στοιχείο του Πηγαίου κώδικα) για τον περιορισμένο σκοπό της δημιουργίας επιδιορθώσεων σφαλμάτων και βελτιώσεων στην απόδοση του Λογισμικού της Adobe. Όλοι οι κώδικες που παρέχονται από το Λογισμικό της Adobe επιτρέπεται να χρησιμοποιηθούν και να διανεμηθούν μόνο ως αναπόσπαστο τμήμα του Λογισμικού της Adobe και δεν επιτρέπεται η προσπέλασή του από οποιαδήποτε άλλη εφαρμογή, συμπεριλαμβανομένων άλλων εφαρμογών της Google.

(γ) Ο Πηγαίος Κώδικας ενδέχεται να χορηγηθεί με κωδικοποιητή AAC ή/και κωδικοποιητή HE-AAC (“ο Κωδικοποιητής AAC”). Η χρήση του Κωδικοποιητή AAC παρέχεται στον Υποαδειούχο που έχει στην κατοχή του μια κατάλληλη άδεια διπλώματος ευρεσιτεχνίας, η οποία καλύπτει απαραίτητα διπλώματα ευρεσιτεχνίας όπως χορηγούνται από την Παραχώρηση αδειών χρήσης VIA, για τελικά προϊόντα στα οποία θα χρησιμοποιηθεί ο Κωδικοποιητής AAC. Ο Υποαδειούχος αποδέχεται και συμφωνεί ότι η Adobe δεν χορηγεί άδεια διπλώματος ευρεσιτεχνίας για Κωδικοποιητή AAC υπό την παρούσα Συμφωνία στον Υποαδειούχο ή τους υποαδειούχους του.

(δ) Ο ΠΗΓΑΙΟΣ ΚΩΔΙΚΑΣ ΕΝΔΕΧΕΤΑΙ ΝΑ ΠΕΡΙΕΧΕΙ ΚΩΔΙΚΑ Ο ΟΠΟΙΟΣ ΧΟΡΗΓΕΙΤΑΙ ΣΥΜΦΩΝΑ ΜΕ ΤΟΥΣ ΟΡΟΥΣ ΤΩΝ ΑΔΕΙΩΝ ΧΡΗΣΗΣ ΤΟΥ ΣΥΝΟΛΟΥ ΔΙΠΛΩΜΑΤΩΝ ΕΥΡΕΣΙΤΕΧΝΙΑΣ ΓΙΑ ΤΟ ΠΡΟΤΥΠΟ AVC ΓΙΑ ΠΡΟΣΩΠΙΚΗ ΚΑΙ ΜΗ ΕΜΠΟΡΙΚΗ ΧΡΗΣΗ ΕΝΟΣ ΚΑΤΑΝΑΛΩΤΗ ΓΙΑ ΤΗΝ (i) ΚΩΔΙΚΟΠΟΙΗΣΗ ΒΙΝΤΕΟ ΣΥΜΦΩΝΑ ΜΕ ΤΟ ΠΡΟΤΥΠΟ AVC (“ΒΙΝΤΕΟ AVC”) Ή/ΚΑΙ ΤΗΝ (ii) ΑΠΟΚΩΔΙΚΟΠΟΙΗΣΗ ΒΙΝΤΕΟ AVC ΠΟΥ ΚΩΔΙΚΟΠΟΙΗΘΗΚΕ ΑΠΟ ΕΝΑΝ ΚΑΤΑΝΑΛΩΤΗ ΠΟΥ ΑΝΑΠΤΥΣΣΕΙ ΠΡΟΣΩΠΙΚΗ ΚΑΙ ΟΧΙ ΕΜΠΟΡΙΚΗ ΔΡΑΣΤΗΡΙΟΤΗΤΑ Ή/ΚΑΙ ΑΠΟΚΤΗΘΗΚΕ ΑΠΟ ΕΝΑ ΦΟΡΕΑ ΠΑΡΟΧΗΣ ΒΙΝΤΕΟ ΠΟΥ ΕΙΝΑΙ ΕΞΟΥΣΙΟΔΟΤΗΜΕΝΟΣ ΓΙΑ ΤΗΝ ΠΑΡΟΧΗ ΒΙΝΤΕΟ AVC. ΔΕΝ ΠΑΡΕΧΕΤΑΙ ΑΔΕΙΑ ΟΥΤΕ ΝΟΕΙΤΑΙ ΟΤΙ ΠΑΡΕΧΕΤΑΙ ΑΔΕΙΑ ΓΙΑ ΟΠΟΙΑΔΗΠΟΤΕ ΑΛΛΗ ΧΡΗΣΗ ΕΠΙΠΛΕΟΝ ΠΛΗΡΟΦΟΡΙΕΣ ΕΙΝΑΙ ΔΙΑΘΕΣΙΜΕΣ ΑΠΟ ΤΟ ΦΟΡΕΑ MPEG LA, L.L.C. Ανατρέξτε στη διεύθυνση http://www.mpegla.com

12. Ενημέρωση. Ο Υποαδειούχος δεν θα παρακάμψει τις προσπάθειες που καταβάλλει η Google ή η Adobe για ενημέρωση του Λογισμικού της Adobe σε όλα τα προϊόντα του Υποαδειούχου, στα οποία ενσωματώνεται το Λογισμικό της Adobe όπως παρέχεται με το Λογισμικό της Google (“Προϊόντα Υποαδειούχου”).

13. Ειδοποιήσεις σχετικά με την Απόδοση και την Αποκλειστική εκμετάλλευση. Ο Υποαδειούχος θα παραθέσει το Λογισμικό της Adobe σε προδιαγραφές των Προϊόντων Υποαδειούχου οι οποίες είναι διαθέσιμες δημοσίως και θα συμπεριλάβει κατάλληλη απόδοση επωνυμίας για το Λογισμικό της Adobe (συγκεκριμένα εξαιρουμένου του εταιρικού λογότυπου της Adobe) στη συσκευασία ή τα υλικά μάρκετινγκ των Προϊόντων Υποαδειούχου, με τρόπο συνεπή προς την απόδοση επωνυμίας άλλων προϊόντων τρίτου μέρους τα οποία περιέχονται εντός του Προϊόντος Υποαδειούχου.

14. Δεν παρέχεται εγγύηση. ΤΟ ΛΟΓΙΣΜΙΚΟ ΤΗΣ ADOBE ΔΙΑΤΙΘΕΤΑΙ ΣΤΟΝ ΥΠΟΑΔΕΙΟΥΧΟ ΓΙΑ ΧΡΗΣΗ ΚΑΙ ΑΝΑΠΑΡΑΓΩΓΗ “ΩΣ ΕΧΕΙ” ΚΑΙ Η ADOBE ΔΕΝ ΠΑΡΕΧΕΙ ΚΑΜΙΑ ΕΓΓΥΗΣΗ ΩΣ ΠΡΟΣ ΤΗ ΧΡΗΣΗ Ή ΤΗΝ ΑΠΟΔΟΣΗ ΤΟΥ. Η ADOBE ΚΑΙ ΟΙ ΠΡΟΜΗΘΕΥΤΕΣ ΤΗΣ ΔΕΝ ΕΓΓΥΩΝΤΑΙ ΚΑΙ ΔΕΝ ΕΙΝΑΙ ΔΥΝΑΤΟ ΝΑ ΕΓΓΥΗΘΟΥΝ ΓΙΑ ΤΗΝ ΑΠΟΔΟΣΗ Ή ΤΑ ΑΠΟΤΕΛΕΣΜΑΤΑ ΠΟΥ ΠΡΟΚΥΠΤΟΥΝ ΑΠΟ ΤΗ ΧΡΗΣΗ ΤΟΥ ΛΟΓΙΣΜΙΚΟΥ ΤΗΣ ADOBE. ΜΕ ΕΞΑΙΡΕΣΗ ΟΠΟΙΩΝΔΗΠΟΤΕ ΕΓΓΥΗΣΕΩΝ, ΠΡΟΫΠΟΘΕΣΕΩΝ, ΔΗΛΩΣΕΩΝ Ή ΟΡΩΝ ΣΤΟ ΒΑΘΜΟ ΚΑΤΑ ΤΟΝ ΟΠΟΙΟ ΔΕΝ ΕΙΝΑΙ ΔΥΝΑΤΟ Ή ΔΕΝ ΕΠΙΤΡΕΠΕΤΑΙ ΝΑ ΕΞΑΙΡΕΘΟΥΝ Ή ΝΑ ΠΕΡΙΟΡΙΣΤΟΥΝ ΑΠΟ ΤΟ ΕΦΑΡΜΟΣΤΕΟ ΔΙΚΑΙΟ ΓΙΑ ΤΟΝ ΥΠΟΑΔΕΙΟΥΧΟ ΣΤΗΝ ΠΕΡΙΟΧΗ ΔΩΣΙΔΙΚΙΑΣ ΤΟΥ ΥΠΟΑΔΕΙΟΥΧΟΥ, Η ADOBE ΚΑΙ ΟΙ ΠΡΟΜΗΘΕΥΤΕΣ ΤΗΣ ΔΕΝ ΠΡΟΒΑΙΝΟΥΝ ΣΕ ΕΓΓΥΗΣΕΙΣ, ΠΡΟΫΠΟΘΕΣΕΙΣ, ΔΗΛΩΣΕΙΣ Ή ΟΡΟΥΣ (ΡΗΤΩΣ Ή ΣΙΩΠΗΡΩΣ ΒΑΣΕΙ ΨΗΦΙΣΜΑΤΟΣ, ΕΘΙΜΙΚΟΥ ΔΙΚΑΙΟΥ, ΧΡΗΣΗΣ Ή ΜΕ ΑΛΛΟΝ ΤΡΟΠΟ) ΩΣ ΠΡΟΣ ΟΠΟΙΟΔΗΠΟΤΕ ΘΕΜΑ, ΣΥΜΠΕΡΙΛΑΜΒΑΝΟΜΕΝΩΝ ΕΝΔΕΙΚΤΙΚΑ ΤΗΣ ΜΗ ΠΡΟΣΒΟΛΗΣ ΔΙΚΑΙΩΜΑΤΩΝ ΤΡΙΤΩΝ, ΤΗΣ ΕΜΠΟΡΕΥΣΙΜΟΤΗΤΑΣ, ΤΗΣ ΕΝΣΩΜΑΤΩΣΗΣ, ΤΗΣ ΙΚΑΝΟΠΟΙΗΤΙΚΗΣ ΠΟΙΟΤΗΤΑΣ Ή ΤΗΣ ΚΑΤΑΛΛΗΛΟΤΗΤΑΣ ΓΙΑ ΟΠΟΙΟΝΔΗΠΟΤΕ ΣΥΓΚΕΚΡΙΜΕΝΟ ΣΚΟΠΟ. Ο ΥΠΟΑΔΕΙΟΥΧΟΣ ΣΥΜΦΩΝΕΙ ΟΤΙ ΔΕΝ ΘΑ ΠΑΡΑΣΧΕΙ ΟΠΟΙΑΔΗΠΟΤΕ ΕΓΓΥΗΣΗ, ΡΗΤΗ Ή ΣΙΩΠΗΡΗ, ΕΚ ΜΕΡΟΥΣ ΤΗΣ ADOBE.

15. Περιορισμός της Ευθύνης. ΣΕ ΚΑΜΙΑ ΠΕΡΙΠΤΩΣΗ Η ADOBE Ή ΟΙ ΠΡΟΜΗΘΕΥΤΕΣ ΤΗΣ ΔΕΝ ΘΑ ΦΕΡΟΥΝ ΕΥΘΥΝΗ ΟΣΟΝ ΑΦΟΡΑ ΤΟΝ ΥΠΟΑΔΕΙΟΥΧΟ ΓΙΑ ΤΥΧΟΝ ΖΗΜΙΕΣ, ΑΞΙΩΣΕΙΣ Ή ΔΑΠΑΝΕΣ ΓΙΑ ΟΠΟΙΟΝΔΗΠΟΤΕ ΛΟΓΟ Ή ΟΠΟΙΕΣΔΗΠΟΤΕ ΑΠΟΘΕΤΙΚΕΣ, ΕΜΜΕΣΕΣ Ή ΠΑΡΕΠΟΜΕΝΕΣ ΖΗΜΙΕΣ Ή ΤΥΧΟΝ ΔΙΑΦΥΓΟΝΤΑ ΚΕΡΔΗ Ή ΑΠΟΛΕΣΘΕΝΤΕΣ ΑΠΟΤΑΜΙΕΥΣΕΙΣ, ΑΚΟΜΑ ΚΑΙ ΣΤΗΝ ΠΕΡΙΠΤΩΣΗ ΚΑΤΑ ΤΗΝ ΟΠΟΙΑ ΚΑΠΟΙΟΣ ΑΝΤΙΠΡΟΣΩΠΟΣ ΤΗΣ ADOBE ΕΧΕΙ ΕΝΗΜΕΡΩΘΕΙ ΓΙΑ ΤΗΝ ΠΙΘΑΝΟΤΗΤΑ ΤΕΤΟΙΩΝ ΑΠΩΛΕΙΩΝ, ΖΗΜΙΩΝ, ΑΞΙΩΣΕΩΝ Ή ΔΑΠΑΝΩΝ Ή ΓΙΑ ΟΠΟΙΑΔΗΠΟΤΕ ΑΞΙΩΣΗ ΑΠΟ ΟΠΟΙΟΔΗΠΟΤΕ ΤΡΙΤΟ ΜΕΡΟΣ. ΟΙ ΠΕΡΙΟΡΙΣΜΟΙ ΚΑΙ ΟΙ ΕΞΑΙΡΕΣΕΙΣ ΠΟΥ ΠΡΟΑΝΑΦΕΡΟΝΤΑΙ ΙΣΧΥΟΥΝ ΣΤΟ ΒΑΘΜΟ ΠΟΥ ΕΠΙΤΡΕΠΕΙ ΤΟ ΕΦΑΡΜΟΣΤΕΟ ΔΙΚΑΙΟ ΣΤΗΝ ΠΕΡΙΟΧΗ ΔΩΣΙΔΙΚΙΑΣ ΤΟΥ ΥΠΟΑΔΕΙΟΥΧΟΥ. Η ΣΥΝΟΛΙΚΗ ΑΠΑΙΤΗΣΗ ΤΗΣ ADOBE ΚΑΙ ΤΩΝ ΠΡΟΜΗΘΕΥΤΩΝ ΤΗΣ ΥΠΟ ΤΗΝ ΠΑΡΟΥΣΑ ΣΥΜΦΩΝΙΑ Ή ΣΕ ΣΧΕΣΗ ΜΕ ΑΥΤΗΝ ΘΑ ΠΕΡΙΟΡΙΖΕΤΑΙ ΣΤΟ ΠΟΣΟ ΤΩΝ ΧΙΛΙΩΝ ΔΟΛΑΡΙΩΝ Η.Π.Α. (1.000 US$). Τίποτα από όσα αναφέρονται στην παρούσα Συμφωνία δεν περιορίζει την ευθύνη της Adobe όσον αφορά τον Υποαδειούχο, σε περίπτωση θανάτου ή προσωπικού τραυματισμού που προκύπτει από αμέλεια εκ μέρους της Adobe ή για αδικοπραξία σχετικά με εξαπάτηση (απάτη). Η Adobe ενεργεί εκ μέρους των προμηθευτών της για το σκοπό της αποποίησης, της εξαίρεσης ή/και του περιορισμού υποχρεώσεων, εγγυήσεων και ευθύνης όπως παρέχονται στην παρούσα Συμφωνία, αλλά για κανένα άλλο θέμα και για κανένα άλλο σκοπό.

16. Όροι προστασίας περιεχομένου

(α) Ορισμοί.

Ο όρος “Κανόνες Συμμόρφωσης και Σταθερότητας” αναφέρεται στο έγγραφο που καθορίζει τους κανόνες συμμόρφωσης και σταθερότητας για το Λογισμικό της Adobe που βρίσκεται στη διεύθυνση http://www.adobe.com/mobile/licensees ή σε ιστότοπο που θα πάρει τη θέση του συγκεκριμένου.

Ο όρος “Λειτουργίες προστασίας περιεχομένου” αναφέρεται σε εκείνες τις πτυχές του Λογισμικού της Adobe που έχουν σχεδιαστεί για τη διασφάλιση της συμμόρφωσης με τους Κανόνες Συμμόρφωσης και Σταθερότητας και για την αποτροπή αναπαραγωγής, αντιγραφής, τροποποίησης, αναδιανομής ή άλλων ενεργειών αναφορικά με το ψηφιακό περιεχόμενο που διανέμεται για χρήση από χρήστες του Λογισμικού της Adobe, όταν οι συγκεκριμένες ενέργειες δεν έχουν εξουσιοδοτηθεί από τους κατόχους τέτοιου ψηφιακού περιεχομένου ή τους διανομείς του που διαθέτουν άδεια .

Ο όρος “Κώδικας προστασίας περιεχομένου” αναφέρεται στον κώδικα εντός συγκεκριμένων προσδιορισμένων εκδόσεων του Λογισμικού της Adobe, ο οποίος επιτρέπει την εκτέλεση συγκεκριμένων Λειτουργιών προστασίας περιεχομένου.

Ο όρος “Κλειδί” αναφέρεται σε μια κρυπτογραφική τιμή, η οποία περιέχεται στο Λογισμικό της Adobe για χρήση στην αποκρυπτογράφηση ψηφιακού περιεχομένου.

(β) Περιορισμοί άδειας. Το δικαίωμα του Υποαδειούχου να εφαρμόσει τις άδειες όσον αφορά το Λογισμικό της Adobe υπόκειται στους ακόλουθους πρόσθετους περιορισμούς και υποχρεώσεις. Ο Υποαδειούχος θα διασφαλίσει ότι οι πελάτες του συμμορφώνονται με τους συγκεκριμένους περιορισμούς και τις υποχρεώσεις στον ίδιο βαθμό που έχει επιβληθεί στον Υποαδειούχο όσον αφορά το Λογισμικό της Adobe. Οποιαδήποτε αποτυχία συμμόρφωσης των πελατών του Υποαδειούχου με αυτούς τους πρόσθετους περιορισμούς και υποχρεώσεις θα θεωρηθεί ως ουσιώδης παραβίαση από τον Υποαδειούχο.

β.1. Ο Υποαδειούχος και οι πελάτες μπορούν να διανείμουν μόνο το Λογισμικό της Adobe που συμμορφώνεται με τους Κανόνες Συμμόρφωσης και Σταθερότητας, όπως επιβεβαιώθηκαν από τον Υποαδειούχο κατά τη διάρκεια της διαδικασίας επαλήθευσης που περιγράφηκε ανωτέρω στους Όρους της Adobe.

β.2. Ο Υποαδειούχος (i) δεν θα παρακάμψει τις Λειτουργίες προστασίας περιεχομένου του Λογισμικού της Adobe ή οποιουδήποτε σχετικού Λογισμικού της Adobe που χρησιμοποιείται για την κρυπτογράφηση ή την αποκρυπτογράφηση ψηφιακού περιεχομένου για εξουσιοδοτημένη χρήση από χρήστες του Λογισμικού της Adobe ή (ii) δεν θα αναπτύξει ή διανείμει προϊόντα που έχουν σχεδιαστεί για την παράκαμψη των Λειτουργιών προστασίας περιεχομένου του Λογισμικού της Adobe ή οποιουδήποτε σχετικού Λογισμικού της Adobe που χρησιμοποιείται για την κρυπτογράφηση ή την αποκρυπτογράφηση ψηφιακού περιεχομένου για εξουσιοδοτημένη χρήση από χρήστες του Λογισμικού της Adobe.

(γ) Τα Κλειδιά με το παρόν καθορίζονται ως Εμπιστευτικές πληροφορίες της Adobe και ο Υποαδειούχος θα συμμορφωθεί, όσον αφορά τα Κλειδιά, με τη Διαδικασία διαχείρισης πηγαίου κώδικα της Adobe (παρέχεται από την Adobe κατόπιν αιτήματος).

(δ) Αίτηση ασφαλιστικών μέτρων. Ο Υποαδειούχος αποδέχεται ότι τυχόν παραβίαση της παρούσας Συμφωνίας ενδέχεται να υπονομεύσει τις Λειτουργίες προστασίας περιεχομένου του Λογισμικού της Adobe και να προκαλέσει συγκεκριμένη και διαρκή ζημία στα συμφέροντα της Adobe και των κατόχων ψηφιακού περιεχομένου που βασίζονται στις συγκεκριμένες Λειτουργιές προστασίας περιεχομένου και ότι χρηματικές ποινές ίσως είναι ανεπαρκείς για την πλήρη αποζημίωση αυτής της ζημίας. Ως εκ τούτου, ο Υποαδειούχος επιπλέον αποδέχεται ότι η Adobe διατηρεί το δικαίωμα να ασκήσει αίτηση ασφαλιστικών μέτρων για την αποτροπή ή τον περιορισμό της ζημίας που προκαλείται από τη συγκεκριμένη παραβίαση, επιπροσθέτως των χρηματικών ποινών.

17. Σκοπούμενος τρίτος δικαιούχος. Η Adobe Systems Incorporated και η Adobe Software Ireland Limited είναι οι σκοπούμενοι τρίτοι δικαιούχοι της συμφωνίας της Google με τον Υποαδειούχο όσον αφορά το Λογισμικό της Adobe, συμπεριλαμβανομένων ενδεικτικά, των Όρων της Adobe. Ο Υποαδειούχος αποδέχεται, ανεξάρτητα από οτιδήποτε αντιτίθεται στη συμφωνία του με την Google, ότι η Google μπορεί να αποκαλύψει την ταυτότητα του Υποαδειούχου στην Adobe και να πιστοποιήσει εγγράφως ότι ο Υποαδειούχος έχει συνάψει συμφωνία άδειας χρήσης με την Google, στην οποία περιλαμβάνονται οι Όροι της Adobe. Ο Υποαδειούχος πρέπει να έχει συνάψει συμφωνία με καθέναν από τους αδειούχους και στην περίπτωση κατά την οποία στους συγκεκριμένους αδειούχους επιτρέπεται η αναδιανομή του Λογισμικού της Adobe, σε αυτήν τη συμφωνία θα περιλαμβάνονται οι Όροι της Adobe.